I forrige uke ble det klart at et flertall bestående av Arbeiderpartiet, Høyre, Venstre og SV går inn for en betydelig omlegging av norsk narkotikapolitikk ved å avkriminalisere bruk og besittelse. Det vises gjerne til Portugals reform.

For bare et par år siden ville et slikt utfall ha vært svært overraskende. La meg tillate meg litt mimring. Jeg skrev mine første innlegg om legalisering av narkotika i lokalavisene i Oppland som tenåring – vi snakker tidlig 1980-tall her. (Min far var for øvrig KrF-politiker). Saken har engasjert meg med varierende styrke siden den gang.

I 1996 la min kone, Ellen Chr. Christiansen, som da satt på Stortinget for Fridemokratene etter å ha meldt seg ut av Frp, frem et dokument 8-forslag om legalisering (dessverre ikke på nett). Det var sannsynligvis første gang denne tanken ble brakt inn i Stortingets saler. Omtrent samtidig, den 24. mai 1996, skrev vi en kronikk i Dagbladet sammen. Jeg synes den står seg ganske bra og gjengir den nedenfor – for the record.